# OBČINA PREVALJE

**Trg 2a**

**PREVALJE**

### OBČINSKI SVET

Številka: 032-0012/2018-19

Datum:30.9.2021

## Z A P I S N I K

**21. redne seje Občinskega sveta Občine Prevalje, ki je bila dne 30. septembra 2021, ob 17. uri, v veliki dvorani Družbenega doma na Prevaljah, Trg 2a, Prevalje.**

Sejo je v skladu z 19. členom Statuta Občine Prevalje (Uradno glasilo slovenskih občin, št. 70/15) in 28. členom Poslovnika Občinskega sveta Občine Prevalje (Uradno glasilo slovenskih občin, št. 1/16, 48/16, 5/2018 in 48/2019) sklical in vodil župan dr. Matija TASIČ z naslednjim predlaganim dnevnim redom:

1. Ugotovitev sklepčnosti.
2. Potrditev dnevnega reda 21. redne seje.
3. Pregled in potrditev zapisnika 20. redne in 12. dopisne seje.
4. Predlog Odloka o spremembi Odloka o proračunu Občine Prevalje za leto 2021 – Rebalans II.
5. Predlog Odloka o ustanovitvi javnega zavoda Koroška osrednja knjižnica dr. Franca Sušnika Ravne na Koroškem - prva obravnava.
6. Dokument identifikacije investicijskega projekta (DIIP) za projekt "Plazovi na lokalni cesti LC 350271, cesta Prevalje - Leše, odsek: od Kuplena do Lukana".
7. Pregled poročila o poslovanju Občine Prevalje v obdobju januar-junij 2021.
8. Letno poročilo JKP Log d.o.o. za leto 2020.
9. Letno poročilo KOCEROD d.o.o. za leto 2020.
10. Pobude in vprašanja.
11. Razno.

Seje so se udeležili člani občinskega sveta:

1. Rafael ŠKUFCA,
2. Bernard PAČNIK,
3. mag. Martina RIBIČ,
4. Andrej STERMEC,
5. Ivan BACKOVIĆ,
6. Štefan PERŠAK,
7. Stašo LODRANT,
8. Tatjana LADINEK,
9. Aleksandra Saša HORVAT,
10. Matej PEČNIK,
11. Bogdan PUPAVAC,
12. Aleksander RISTIČ,
13. Maks PUČELJ,
14. Zdravko FAJMUT,
15. Boštjan GORENŠEK.

Opravičeno odsotni:

1. David KAVTIČNIK,
2. Marija ŠUŠEL.

Seje so se udeležili še:

1. Danilo VUTE, občinska uprava,
2. Emilija Ivančič, občinska uprava
3. Veronika Šart, občinska uprava,
4. Mateja Voler, občinska uprava,
5. mag. Irena ODER, direkotrica KOK, k točki 5,
6. Marjetica Tasič Bukovec, direktorica JKP LOG d.o.o., k točki 8,
7. mag. Ivan Plevnik, direktor KOCEROD d.o.o., k točki 9.

Novinarji:

1. Alojz JAZBEC, Televizija Uršlja.

## K tč. 1

**UGOTOVITEV SKLEPČNOSTI**

Župan pove, da je na seji bilo prisotnih 15 občinskih svetnikov.

**Občinski svet Občine Prevalje ugotovi, da je 21. redna seja Občinskega sveta Občine Prevalje sklepčna.**

## K tč. 2

**POTRDITEV DNEVNEGA REDA 21. REDNE SEJE**

Župan predlaga zamenjavo točk 8. in 9.; torej točka 9. Letno poročilo Kocerod, d.o.o. za leto 2020, se obravnava pred Letnim poročilom JKP Log, d.o.o. za leto 2020.

Župan poda točko v razpravo.

Razprave ni bilo.

V času glasovanja je bilo v dvorani 15 svetnikov. Glasovalo je 15 svetnikov.

S 15 glasovi za, 0 proti, je bil sprejet naslednji

**DNEVNI RED:**

1. Ugotovitev sklepčnosti.
2. Potrditev dnevnega reda 21. redne seje.
3. Pregled in potrditev zapisnika 20. redne in 12. dopisne seje.
4. Predlog Odloka o spremembi Odloka o proračunu Občine Prevalje za leto 2021 – Rebalans II.
5. Predlog Odloka o ustanovitvi javnega zavoda Koroška osrednja knjižnica dr. Franca Sušnika Ravne na Koroškem - prva obravnava.
6. Dokument identifikacije investicijskega projekta (DIIP) za projekt "Plazovi na lokalni cesti LC 350271, cesta Prevalje - Leše, odsek: od Kuplena do Lukana".
7. Pregled poročila o poslovanju Občine Prevalje v obdobju januar-junij 2021.
8. Letno poročilo KOCEROD d.o.o. za leto 2020.
9. Letno poročilo JKP Log d.o.o. za leto 2020.
10. Pobude in vprašanja.
11. Razno.

***K tč. 3***

**Pregled in potrditev zapisnika 20. redne sejE IN ZAPISNIKA 12. DOPISNE SEJE**

Župan poda točko v razpravo.

Razprave ni bilo.

V času glasovanja je bilo v dvorani 15 svetnikov. Glasovalo je 15 svetnikov.

S 15 glasovi za, 0 proti, sta bila sprejeta naslednja sklepa:

**SKLEP:**

**Občinski svet Občine Prevalje sprejme Zapisnik 20. redne seje Občinskega sveta Občine Prevalje.**

**SKLEP:**

**Občinski svet Občine Prevalje sprejme Zapisnik 12. dopisne seje Občinskega sveta Občine Prevalje.**

***K tč. 4***

**Predlog Odloka o spremembi Odloka o proračunu Občine Prevalje za leto 2021 –**

**Rebalans II.**

Uvodno obrazložitev poda Veronika Šart, ki pove, da je Občina Prevalje zaradi spremenjenih obveznosti in terjatev za proračun v skladu s 40. členom Zakona o javnih financah pristopila k pripravi Odloka o spremembi Odloka o proračunu Občine Prevalje za leto 2021 (Rebalans II: proračuna za leto 2021). Pri pripravi predloga rebalansa II. se je izhajalo iz realizacije januar – avgust 2021 in ocenilo prihodke in odhodke do konca leta 2021 ter uskladilo projekte z dinamiko izvajanja. V mesecu januarju se je na 17. redni seji občinskega sveta sprejel proračun Občine Prevalje za leto 2021 in v mesecu juniju na 20. redni seji občinskega sveta sprejel Rebalans I. Vložen ni bil noben amandma. Na odhodkovni strani so se, glede na trenutno izvedene javne razpise za gradbena dela in dobljene ponudbe, uskladili nerealizirani projekti. Skupni prihodki so v višini 13.353.967 EUR, kar pomeni 8,1 % več kot v veljavnem proračunu za leto 2021 in odhodki v višini 14.610.802 EUR, kar pomeni 9,7 % več kot v veljavnem proračunu 2021. Razlika med prihodki in odhodki je primanjkljaj v višini 1.256.835 EUR, v bilanci C se poveča za odplačila kreditov v višini 272.324 EUR in zmanjša za nove najete kredite v letu 2021, v višini 697.728 EUR, za Čistilno napravo in ostale investicije. Primanjkljaj vseh treh bilanc je 831.432 EUR in se pokrije iz preostanka sredstev iz leta 2020. Tako je proračun usklajen.

Župan doda, da so že odobrena sredstva za sanacijo plazov, tako da se je zaradi tega vedelo, da se bo potreboval rebalans. Sedaj se dela na veliko projektih: Šentanelska reka, Zagrad je bil že zaključen 14 dni nazaj, potem Kot – Leše (Lagoja), Belšak – Rutnik, sanacija plazov od Prevalj proti Lešam (na odcepu od Lukana do Kuplena). Za te investicije so potrebna lastna sredstva v vrednosti 30 % investicije, enako bo pri ureditvi glavne ceste skozi Prevalje. Zaključujejo se dela na 1. ulici v Pod gonjah. Investicije se morajo zaključiti do konca leta, če ne, sredstev ne dobimo. Gradbena podjetja so zelo zasedena, zato je potrebno veliko klicanja in naročanja. Prav tako so se v zgornjih dveh nadstropjih OŠ Prevalje – stari del uredile instalacije: zamenjava elektrike, vodovodnih in kanalizacijskih cevi; naslednje leto se bo enako uredilo v pritličju. V novem delu se bodo zamenjale tudi zelo stare luči. Odhodki so se zmanjšali na koncesiji pri cestah, ker se postopek zaključuje, izvajalec je izbran – podjetje Slemenšek, d.o.o. Potreben je še podpis pogodbe in začetek pogovorov, kako in kdaj začeti investicije. Novi koncesionar naj bi prevzel vzdrževanje že z zimskim pluženjem. Koncesionar mora v naslednjih dveh letih zgraditi približno 20 km občinskih cest.

Predsednik Odbora za komunalne zadeve in varstvo okolja Andrej Stermec pove, da je Odbor za komunalne zadeve in varstvo okolja Občine Prevalje obravnaval Predlog Odloka o spremembi Odloka o proračunu Občine Prevalje za leto 2021, se z njim strinja ter ga predlaga v obravnavo in sprejem Občinskemu svetu Občine Prevalje.

Predsednica Odbora za gospodarske dejavnosti mag. Martina Ribič pove, da je Odbor za gospodarske dejavnosti obravnaval predlog Odloka o spremembi Odloka o proračunu Občine Prevalje za leto 2021 in ga sprejme in predlaga Občinskemu svetu Občine Prevalje v obravnavo in sprejem.

Predsednica Odbora za družbene dejavnosti Aleksandra Saša Horvat pove, da je Odbor za družbene dejavnosti obravnaval predlog Odloka o spremembi Odloka o proračunu Občine Prevalje za leto 2021 in ga sprejme in predlaga Občinskemu svetu Občine Prevalje v obravnavo in sprejem.

Predsednik Odbora za proračun in finance Stašo Lodrant pove, da se je Odbor za proračun in finance seznanil s Predlogom Odloka o spremembi Odloka o proračunu Občine Prevalje za leto 2021-Rebalans II, se z njim strinja ter ga predlaga Občinskemu svetu v obravnavo in sprejem.

Odbor za proračun in finance nalaga strokovnim službam Občine Prevalje da v letu 2022 pripravijo podatke za odmero stavbnega zemljišča do konca marca 2022.

Predsednik Komisije za statut in pravna vprašanja Aleksander Ristič pove, da je Komisija za statut in pravna vprašanja obravnavala Predlog Odloka o spremembi Odloka o proračunu Občine Prevalje za leto 2021, rebalans II, in ugotovila, da je pripravljen v skladu z vsemi pravnimi akti, ter ga daje občinskemu svetu v obravnavo in sprejem.

Župan poda točko v razpravo.

V razpravi je sodeloval Bernard Pačnik.

V času glasovanja je bilo v dvorani 15 svetnikov. Glasovalo je 15 svetnikov.

S 15 glasovi za in 0 proti je bil sprejet

**SKLEP:**

**Občinski svet Občine Prevalje sprejme Odlok o spremembi Odloka o proračunu Občine Prevalje za leto 2021.**

***K tč. 5***

**Predlog Odloka o ustanovitvi javnega zavoda Koroška osrednja knjižnica dr. Franca Sušnika Ravne na Koroškem - prva obravnava**

Uvodno obrazložitev poda mag. Irena Oder, ki pove, da so se odločili za nov odlok zaradi tega, ker je sedaj veljavni odlok iz leta 2002, spremenjen in dopolnjen pa leta 2014. Potrebno je bilo uskladiti zakonodajo in omogočiti večjo operativnost knjižnice, predvsem sistematizacijo delovnih mest. Sledilo se je zakonodaji na področju knjižničarstva, ki za zasedbo delovnega mesta direktor knjižnice omogoča večjo fleksibilnost. Za začetek je dovolj ustrezna izobrazba 7. stopnje in v roku enega leta pridobitev strokovnega naziva. Ta predlog ohranja vsa dosedanja pravila, finančno ostaja enak sporazum, ki je iz leta 1999, tako da se za Občino Prevalje nič ne spremeni.

Predsednica Odbora za družbene dejavnosti Aleksandra Saša Horvat pove, da je Odbor za družbene dejavnosti obravnaval predlog Odloka o ustanovitvi javnega zavoda Koroška osrednja knjižnica dr. Franca Sušnika Ravne na Koroškem v prvi obravnavi in ga sprejme in ga predlaga Občinskemu svetu Občine Prevalje v obravnavo in sprejem.

Predsednik Komisije za statut in pravna vprašanja Aleksander Ristič pove, da je Komisija za statut in pravna vprašanja obravnavala predlog Odloka o ustanovitvi javnega zavoda Koroška osrednja knjižnica dr. Franca Sušnika Ravne na Koroškem v prvi obravnavi in ugotovila, da je pripravljen v skladu z vsemi pravnimi akti, ter ga daje občinskemu svetu v obravnavo in sprejem z naslednjo spremembo:

- V drugem odstavku 17. člena Odloka se beseda »pogodbo« nadomesti z besedo »sporazumom«.

Župan poda točko v razpravo.

Razprave ni bilo.

V času glasovanja je bilo v dvorani 15 svetnikov. Glasovalo je 15 svetnikov.

S 15 glasovi za in 0 proti je bil sprejet

**SKLEP:**

**Občinski svet Občine Prevalje sprejme Odlok o ustanovitvi javnega zavoda Koroška osrednja knjižnica dr. Franca Sušnika Ravne na Koroškem v prvi obravnavi z naslednjo spremembo:**

**- v drugem odstavku 17. člena Odloka se beseda »pogodbo« nadomesti z besedo »sporazumom«.**

***K tč. 6***

**Dokument identifikacije investicijskega projekta (DIIP) za projekt "Plazovi na lokalni cesti LC 350271, cesta Prevalje - Leše, odsek: od Kuplena do Lukana"**

Uvodno obrazložitev poda Danilo Vute, ki je povedal, da je Občina Prevalje pridobila sofinancerska sredstva s strani Ministrstva za okolje in prostor, za namen odprave posledic neposredne škode po naravni nesreči. Projektantska vrednost investicije je 196.545,20 EUR z DDV. V sklopu projekta se izvede kamnito betonski zid med strugo in cesto v dolžini 54,5 m, kateri se na dolvodni strani naveže zaenkrat na AB zid, izveden v preteklosti. Na gorvodni strani, kjer struga spremeni smer, se med P4 – P6 izvede založitev brežine s skalami v suho. Kamnito betonski zid na spodnji zdrseli brežini se izvede pod cesto, za preprečitev nadaljnjega zdrselega materiala. Na krono se vgradi JVO s stebrički. Trasa obstoječe ceste se ne spreminja. Na obravnavanem odseku se cesta na obeh koncih naveže na obstoječo traso. Za potrebe sanacije poškodovane ceste je potrebno asfalt odrezati v območju meje obdelave in spodnji ustroj nasipa dograditi z gramoznim-kamnitim materialom.

Predsednik Odbora za komunalne zadeve in varstvo okolja Andrej Stermec pove, da se je Odbor za komunalne zadeve in varstvo okolja Občine Prevalje seznanil z Dokumentom identifikacije investicijskega projekta – DIIP »Plazovi na lokalni cesti LC 350271, cesta Prevalje – Leše, odsek: od Kuplena do Lukana« ter ga potrjuje in ga predlaga Občinskemu svetu Občine Prevalje v obravnavo in sprejem.

Odbor predlaga, da Občinski svet Občine Prevalje pooblasti župana za morebitne kasnejše popravke in dopolnitve dokumenta, ki bi jih narekovale zahteve prijave za nepovratna sredstva.

Predsednik Odbora za proračun in finance Stašo Lodrant pove da se je Odbor za proračun in finance Občine Prevalje seznanil z Dokumentom identifikacije investicijskega projekta – DIIP »Plazovi na lokalni cesti LC 350271, cesta Prevalje – Leše, odsek: od Kuplena do Lukana« ter ga potrjuje in ga predlaga Občinskemu svetu Občine Prevalje v obravnavo in sprejem.

Odbor predlaga, da Občinski svet Občine Prevalje pooblasti župana za morebitne kasnejše popravke in dopolnitve dokumenta, ki bi jih narekovale zahteve prijave za nepovratna sredstva.

Župan poda točko v razpravo.

Razprave ni bilo.

V času glasovanja je bilo v dvorani 15 svetnikov. Glasovalo je 15 svetnikov.

S 15 glasovi za in 0 proti je bil sprejet

**SKLEP:**

**Občinski svet Občine Prevalje sprejme Dokument identifikacije investicijskega projekta – DIIP »Plazovi na lokalni cesti LC 350271, cesta Prevalje – Leše, odsek: od Kuplena do Lukana«.**

**Občinski svet pooblašča župana za morebitne kasnejše popravke in dopolnitve dokumenta, ki bi jih narekovale zahteve prijave za nepovratna sredstva.**

***K tč. 7***

**Pregled poročila o poslovanju Občine Prevalje v obdobju januar-junij 2021**

Uvodno obrazložitev poda Veronika Šart, ki pove, da je pri pregledu poslovanja za prvo polletje razvidno, da celotni prihodki znašajo 4.370.671€, kar predstavlja 44,8 % realizacijo veljavnega proračuna. Realizacija davčnih prihodkov je 44,8 % in znaša 2.324.999 €, od tega je dohodnina realizirana 50 %. Nadomestilo za uporabo stavbnega zemljišča je bilo realizirano v višini 3 %, odločbe za leto 2021 za pravne in fizične osebe še niso bile izdane do 30.6.2021. Domači davki na blago in storitve so bili realizirani v višini 152.705 €, kar pomeni 51,4 % realizacijo veljavnega proračuna. Nedavčni prihodki so bili realizirani v višini 404.086 €, kar predstavlja 55,8 % realizacijo veljavnega proračuna. Kapitalski prihodki so bili realizirani v višini 5,9 % veljavnega proračuna. Transferni prihodki so bili realizirani v višini 32,2 % točke. Sem spadajo prihodki iz naslova požarne takse, prejeta sredstva za projekt čistina naprava SLO – del, prejeta sredstva za projekt plazovi na cesti Mikl – Pečar, javnih del, letno nadomestilo v skladu z Zakonom o gospodarjenju z gozdovi in povračilo stroškov subvencij tržnih najemnin. Prejeta sredstva iz državnega proračuna iz sredstev proračuna Evropske unije iz strukturnih skladov so bila realizirana v višini 23.951 € iz naslova projekta Nakult in iz naslova projekta čistilna naprava 1.049.699 €.

Pri pregledu odhodkovne strani bilance je razvidno, da so postavke usklajene glede na plan in pri upoštevanju posameznih prerazporeditev ni prekoračitev postavk. Nižja realizacija je pri investicijskih odhodkih in investicijskih transferjih, kar je posledica dinamike investicij in plačilnih rokov.

Predsednik Odbora za proračun in finance, Stašo Lodrant pove, da se je Odbor za proračun in finance Občine Prevalje seznanil s Poročilom o poslovanju Občine Prevalje v obdobju januar - junij 2021 ter ga podaja Občinskemu svetu Občine Prevalje v obravnavo.

Župan poda točko v razpravo.

Razprave ni bilo.

V času glasovanja je bilo v dvorani 15 svetnikov. Glasovalo je 15 svetnikov.

S 15 glasovi za in 0 proti je bil sprejet

**SKLEP:**

**Občinski svet Občine Prevalje je obravnaval in se je seznanil s Poročilom o poslovanju Občine Prevalje v obdobju januar – junij 2021.**

Zaradi zamude razlagalcev pri točki 8. Letno poročilo KOCEROD d.o.o. za leto 2020 in točki 9. Letno poročilo JKP Log d.o.o. za leto 2020, predsedujoči predlaga, da se sprejme sprememba vrstnega reda dnevnega reda tako, da se na novo glasi:

1. Pobude in vprašanja.
2. Letno poročilo JKP Log, d.o.o. za leto 2020.
3. Razno.
4. Letno poročilo Kocerod d.o.o. za leto 2020.

Župan poda točko v razpravo. Razprave ni bilo.

V času glasovanja je bilo v dvorani 15 svetnikov. Glasovalo je 15 svetnikov.

S 15 glasovi za in 0 proti je bil sprejet

**PROCEDURALNI SKLEP:**

**Dnevni red se na novo glasi:**

1. **Pobude in vprašanja.**
2. **Letno poročilo JKP Log, d.o.o. za leto 2020.**
3. **Razno.**
4. **Letno poročilo Kocerod d.o.o. za leto 2020.**

***K tč. 8***

**POBUDE IN VPRAŠANJA**

Ivan Backovič je podal vprašanje, ki ga je zastavila občanka na Svetu staršev OŠ Franja Goloba Prevalje. Vprašanju se pridružuje več staršev. Otroci iz Holmca, Šentanela in Leš, ki obiskujejo OŠ Franja Goloba Prevalje, nimajo zastonj prevoza. Gre za otroke od 1. do 5. razreda. Starši so otroke vpisali v to šolo iz različnih razlogov, v primeru gospe, ki je navedla vprašanje, je bilo to zaradi varstva. Njen delovni čas je od 7. do 15. ure in v tem času na podružnični šoli, ki jo je njen otrok obiskoval prvo leto, ni bilo omogočeno varstvo. Že v naslednjem šolskem letu si je probala pridobiti brezplačno karto, ampak to ni bilo možno. Gospa pravi, da ni bila edina in da je takšnih primerov kar nekaj. Cena mesečne karte na relaciji Holmec – Prevalje je 48 EUR, kar znaša na letni ravni 480 EUR. To je velik strošek, saj je za medkrajevni promet (za študente ali dijake) cena bistveno nižja, 25 EUR/mesec. Zanima jo kakšen strošek prevoza otroka, na omenjeni lokaciji, predstavlja to občini oz. šoli ter ali bi bilo ceneje, če bi karte uredila kar šola oziroma občina, kot skupen nakup. Ravnateljica OŠ je s to zadevo že seznanjena in bo pripravila odgovor.

Župan na seji pojasni, da on še ni dobil tega vprašanja in da naj najprej odgovori ravnateljica OŠ.

Bogdana Pupavca zanima, če bi se lahko našli prostori za Rdeči križ. Zanima ga tudi glede obračališča pri g. Vauhu, saj šoferji kamionov, ki pobirajo smeti, zelo težko tam obračajo. Pobudo je dal že na Odboru za KCG.

Župan glede šoferjev odgovori, da se bo realizirala pobuda, ki je izrečena že na KCG. Tajnik bo peljal koordinacijo na teren in ostaja upanje, da se bo lastništvo rešilo. Za Rdeči križ glede prostorov pa se bo prisluhnilo problemu in rešilo.

Bernard Pačnik se zahvali v imenu stanovalcev na Prisojah za urejeno razsvetljavo in kanalizacijo. Zanima ga zakaj sedaj barvajo črte po cesti, ko se cesta ureja. Pravi tudi, da zaenkrat ni velikih zastojev v središču Prevalj ter upa, da bo tako tudi naprej.

Župan pojasni, da se je že opozarjalo glede barvanja črt in da se bo še enkrat.

Andrej Stermec pove, da je že podal pobudo na Odboru za KCG in da bo tu še enkrat, in sicer naj se gre pogledat podor na Prisojah. Prosi tudi, če se lahko uredijo jaški zadaj na cesti Ob Meži, saj zelo ropotajo. Zanima ga tudi kako je glede soglasja za postavitev rampe pri podjetjih Remf , Baltić in 3M gradnje. Na Odboru za KCG je bil 22.3.2021 podprt predlog.

Župan pojasni, da imajo ustno soglasje glede posega, meritve pa se bodo opravile potem.

Štefan Peršak se je zahvalil za uspešen zaključek asfaltiranja na cesti Mikl – Pečar. Prosi, če se lahko pri Lužnikovem spomeniku (Šentanelska reka) odstrani zemlja in naredi jarek, saj je v vsakem deževju nanos k spomeniku. Podal je tudi pobudo, da ko bo urejen obvoz od Pečnika do Šentanela, naj se da mleti asfalt mimo 3 stanovanjskih hiš, ker se strašno kadi.

Tatjana Ladinek je podala pobudo, da se uredi cesta na Breznici, od kmetije Čegovnika proti »Rekagrabnu«. Cesta je bila gredirana in že po prvem deževju je zelo slaba in vsako deževje jo še bolj uniči.

Župan pove, da se bo preverilo, ker ne ve točno kje je meja z občino Ravne na Koroškem.

Aleksandra Rističa ponovno zanima, če se je pridobil odgovor zakaj se na Kocerodu dobi samo polovica vrečk za odpadke, prej ko je imelo odvoz odpadkov Jkp Log, pa so dali več vrečk.

Župan predlaga, da se vprašanje postavi gospodu Plevniku, ki je razlagalec 11. točke.

***K tč. 9***

**Letno poročilo JKP Log d.o.o. za leto 2020**

Uvodno obrazložitev poda Marjetica Tasič Bukovec, ki pove, da je poslovno poročilo revidirano in je dokazilo tudi priloženo poročilu. Skladno z zakonodajo so vsi kazalci poslovanja večji od 1. Lansko leto je bilo zaključeno s 15.000 EUR viška prihodkov nad odhodki, po poplačanem davku. Število delavcev je ostalo enako kot leta 2019. Občina Mežica je imela še svoj lastniški delež, v višini 104.000 EUR in ko se je ta poplačal, ima sedaj Občina Ravne na Koroškem 56 % delež, Občina Prevalje 27 % in Občina Črna na Koroškem 17 %. V poročilu je ena značilnost, in sicer rezervacija približno 19.000 EUR za odškodnino lastnika zemljišča na Lokovici. Gospod se z enkratnim zneskom izplačila (pridobljenega na podlagi cenitve) ni strinjal in so sedaj dobili odločbo o ustanovitvi uradne služnostni. Sredstva so se rezervirala, ker se predvideva, da bo gospod šel na sodišče in se bo moral znesek poplačati. Sredstva so na računu in pripravljena za plačilo.

Predsednik Odbora za komunalne zadeve in varstvo okolja Andrej Stermec pove, da se je Odbor za komunalne zadeve in varstvo okolja Občine Prevalje seznanil s Poslovnim poročilom Javnega komunalnega podjetja Log d.o.o. za leto 2020 ter ga podaja Občinskemu se z njim strinja ter predlaga v obravnavo in sprejem Občinskemu svetu Občine Prevalje.

Odbor za komunalne zadeve in varstvo okolja Občine Prevalje predlaga, da Občina Prevalje ne bo prevzela nobenih stroškov iz naslova tekočega in morebitnega investicijskega vzdrževanja poslovnega objekta JKP LOG d.o.o. na naslovu Dobja vas 187, Ravne na Koroškem (bivši upravni prostori), ki nastajajo zaradi odločitve večinskega lastnika podjetja, da prekine postopek prodaje poslovnega objekta.

Predsednica Odbora za gospodarske dejavnosti mag. Martina Ribič pove, da se je Odbor za gospodarske dejavnosti seznanil s Poslovnim poročilom Javnega komunalnega podjetja Log d.o.o. za leto 2020 in ga predlaga Občinskemu svetu Občine Prevalje v obravnavo in sprejem.

Predsednik Odbora za proračun in finance Stašo Lodrant pove, da se je Odbor za proračun in finance Občine Prevalje seznanil s Poslovnim poročilom Javnega komunalnega podjetja Log d.o.o. za leto 2020 ter ga podaja Občinskemu svetu Občine Prevalje v obravnavo.

Župan poda točko v razpravo.

Razprave ni bilo.

V času glasovanja je bilo v dvorani 15 svetnikov. Glasovalo je 15 svetnikov.

S 15 glasovi za in 0 proti je bil sprejet

**SKLEP:**

**Občinski svet Občine Prevalje se je seznanil s Poslovnim poročilom Javnega komunalnega podjetja Log d.o.o. za leto 2020.**

**SKLEP:**

**Občinski svet Občine Prevalje predlaga, da Občina Prevalje ne bo prevzela nobenih stroškov iz naslova tekočega in morebitnega investicijskega vzdrževanja poslovnega objekta JKP LOG d.o.o. na naslovu Dobja vas 187, Ravne na Koroškem (bivši upravni prostori), ki nastajajo zaradi odločitve večinskega lastnika podjetja, da prekine postopek prodaje poslovnega objekta.**

***K tč. 10***

**Razno**

Članico Martino Ribič zanima, če je predvideno popravilo ograje na Barbaro, skozi gozd.

Meta Tasič Bukovec pove, da se je ne da popraviti in je potrebno postaviti novo. Gre po tujem zemljišču, ampak če bo ustrezna ponudba, se bo uredilo, saj imajo ustno soglasje od župnika. Na enak način, z relativno majhnimi stroški, se je uredila tudi razsvetljava.

Ivan Backovič pove, da zaradi prevelikih razlik, osebnih, političnih in svetovno nazorskih, že dolgo ni več aktiven v stranki. S kongresom, ki se je zgodil ta mesec, pa tudi avtomatsko ni več član politične stranke SMC. Kot je dejal že v enem intervjuju, je v občinskem svetu že 2 mandata, od leta 2014. S svojo miselnostjo poskuša povezati ljudi, tako znotraj občinskega sveta, kot tudi izven, z občankami in občani. V prvem mandatu je bil tudi predsednik Odbora za gospodarstvo, kjer so skupaj z nepovratnimi evropskimi sredstvi izboljšali infrastrukturo na tem področju. Po svojih močeh je in želi pomagati ter izboljšati državno infrastrukturo, najbolj pomagati gospodarstvu in občanom pri vsakodnevnih opravilih. V politiko je leta 2014 prišel z malo izkušnjami na občinski in državni ravni. Za kandidaturo se je odločil zaradi pozitivne naravnanosti po spremembi. Močno je bil in še vedno je vpet v civilno družbo kot predstavnik sveta staršev, predsednik pevskega zbora ter prostovoljec, ki nudi pomoč civilni zaščiti. Delo z ljudmi ga osrečuje in nič mu ni težko, če le čas to dopušča. Želi, da predvsem politika na državni ravni, najde posluh za ljudi na lokalnem nivoju, saj imamo predvsem veliko izkušenj, predlogov in znanja v potrebah ljudi s terena. Nemalokrat ga je prijelo, da bi vse skupaj pustil zaradi nezaupanja ljudi v politiko nasploh in izpostavljenosti na lokalnem nivoju, kjer so nemalokrat nemočni pri odločitvah. Vendar venomer najde moč v sebi, da vztraja pri odločitvi, ki jo je sprejel leta 2014, na dan ustanovitve stranke, ki je takrat toliko obetala, z rekordnim številom poslancev v državnem zboru. Zato je razočaranje še toliko večje. Kljub vsemu upa, da je še toliko ljudi, ki mislijo pošteno in pozitivno za boljši jutri, v tej prelepi deželici pod Alpami, z imenom Slovenija. Ostaja trdno na tleh in neomajen v vladavini prava ter velik borec za človekove pravice. Glede na to, da je naslednje leto tako imenovano super volilno leto, odločitve o kandidaturi še ni sprejel. Zahvaljuje se vsem za podporo in pozornost.

Bogdan Pupavac je povedal, da na naslovu Trg 37, ne gorita 2 luči. Prosi, če se lahko javi ustreznim službam.

Druge razprave pod točko razno ni bilo.

***K tč. 11***

**Letno poročilo KOCEROD d.o.o. za leto 2020**

Uvodno obrazložitev poda Ivan Plevnik, ki pove, da je bilo leto 2020 zaključeno pozitivno. Podjetje se ukvarja s predelavo in odlaganjem ostanka, en del se nanaša tudi na okolje tu, zaradi odlagališča Zmes. Odlaganje odpadkov na tem odlagališču poteka v skladu z načrtom. Leta 2020 se je zgodila majhna nezgoda, in sicer požar v začetni fazi. Večje materialne škode ni bilo. Soočali so se tudi s problemi slabega ločevanja odpadkov, ki je že stalnica. Predvsem v večstanovanjskih objektih je slabo ločevanje odpadkov, posledično so soočeni s slabšim recikliranjem in kompostiranjem. Poslovanje se je leta 2020 končalo z majhnim dobičkom. Za tiste občane, ki so imeli manj odpadkov, so opravili tudi poračun.

Predsednik Odbora za komunalne zadeve in varstvo okolja Andrej Stermec pove, da se je Odbor za komunalne zadeve in varstvo okolja Občine Prevalje seznanil z Letnim poročilom KOCEROD d.o.o. za leto 2020 se z njim strinja ter ga predlaga v obravnavo in sprejem Občinskemu svetu Občine Prevalje.

Predsednik Odbora za proračun in finance Stašo Lodrant pove, da se je Odbor za proračun in finance Občine Prevalje seznanil s Poslovnim poročilom za leto 2020 za javno podjetje Kocerod d.o.o. za leto 2020 ter ga podaja Občinskemu svetu Občine Prevalje v obravnavo.

Predsednica Odbora za gospodarske dejavnosti mag. Martina Ribič pove, da se je Odbor za gospodarske dejavnosti seznanil s Poslovnim poročilom Javnega podjetja Kocerod d.o.o. za leto 2020 in ga predlaga Občinskemu svetu Občine Prevalje v seznanitev.

Župan poda točko v razpravo.

V razpravi so sodelovali Bernard Pačnik, Aleksander Ristič, Matej Pečnik in Zdravko Fajmut.

V času glasovanja je bilo v dvorani 15 svetnikov. Glasovalo je 15 svetnikov.

S 15 glasovi za in 0 proti je bil sprejet

**SKLEP:**

**Občinski svet Občine Prevalje se je seznanil s Poslovnim poročilom za leto 2020 za javno podjetje Kocerod d.o.o.**

V času glasovanja je bilo v dvorani 15 svetnikov. Glasovalo je 15 svetnikov.

Z 9 glasovi za in 0 proti je bil sprejet

**SKLEP:**

**Občinski svet Občine Prevalje na podlagi podatkov iz bilanc poslovanja oz. zaključnih računov ugotavlja, da podjetje Kocerod d.o.o. ne izpolnjuje obveznosti plačevanja povračil za degradirano okolje, kot je pogodbeno dogovorjeno v drugem odstavku 12. člena MEDOBČINSKE POGODBE O VZPOSTAVITVI ENOTNEGA SISTEMA GOSPODARJENJA Z ODPADKI IN O IZGRADNJI TER O OBRATOVANJU CENTRA ZA RAVNANJE Z ODPADKI pod imenom Koroški center za ravnanje z odpadki.**

**Občinski svet Občine Prevalje nalaga županu, da poda končni poziv podjetju Kocerod d.o.o. za poplačilo premalo plačanega povračila za čas od dneva pridobitve uporabnega dovoljenja do konca poslovnega leta 2021.**

**V primeru, da v roku 60 dni ne bo sklenjena sporazumna poravnava za premalo plačane odškodnine oz. povračila, Občinski svet Občine Prevalje nalaga županu, da sproži ustrezni sodni postopek.**

Seja je bila zaključena ob 18.13.

Zapisala: Župan

MATEJA VOLER dr. Matija TASIČ

**POROČILO O IZVRŠITVI SKLEPOV**

Sklep k tč. 1 – Izvršen na seji.

Sklep k tč. 2 – Izvršen na seji.

Sklep k tč. 3 – Izvršen na seji. Zapisnik je odložen v zbirko listin in posredovan v objavo na spletu.

Sklep k tč. 3 – Izvršen na seji. Zapisnik je odložen v zbirko listin in posredovan v objavo na spletu.

Sklep k tč. 4 – Izvršen na seji. Sklep 20/4 k tč. 5 – Izvršen na seji.

Sklep k tč. 5 – Izvršen na seji.

Sklep k tč. 6 – Izvršen na seji.

Sklep k tč. 7 – Izvršen na seji.

Sklep k tč. 9 – Izvršen na seji.

Sklep k tč. 9 – Izvršen na seji.

Sklep k tč. 11 – Izvršen na seji.

Sklep k tč. 11 – Izvršen na seji.